13.7.2022.
HR
Službeni list Europske unije
C 269/21
PRILOG 3
Godišnji doprinosi članova koji su domaćini Središnjeg odjela za koordinaciju
Organizacijska struktura Središnjeg odjela za koordinaciju Središnji odjel za koordinaciju MIRRI-ERIC-a sastoji se od dva dijela, zakonskog sjedišta smještenog u gradu Bragi na državnom području Portugalske Republike i Centra za suradničko radno okruženje (CWE), koji se nalazi u gradu Paterni na državnom području Kraljevine Španjolske.
MIRRI-ERIC-om upravljat će se neovisno o tekućim administrativnim strukturama koje djeluju na lokalnoj razini, a osoblje Središnjeg odjela za koordinaciju bit će neovisno o mBRC-ima.
Lokacija i fizička infrastruktura Zakonsko sjedište MIRRI-ERIC-a nalazit će se na Sveučilištu Minho u Bragi.
To sveučilište ima više od 20 000 studenata i brojne odjele, od kojih su mnogi bitni za MIRRI-ERIC.
Centar za biološko inženjerstvo (CEB) omogućuje vezu sa zakonskim sjedištem MIRRI-ERIC-a i domaćin je portugalske zbirke kultura Micoteca da Universidade do Minho (MUM), certificirane prema normi ISO 9001:2015.
Aktivnosti CEB-a rezultirale su osnivanjem više od 13 izdvojenih poduzeća.
Odjeli za medicinu, biologiju i kemiju nalaze se u neposrednoj blizini.
Blizu je i Međunarodni iberijski laboratorij za nanotehnologiju (INL).
Znanstveni i tehnološki park AvePark također se nalazi u blizini i omogućuje uspostavljanje bitnih veza.
Centar za suradničko radno okruženje MIRRI-ja bit će smješten na Sveučilištu u Valenciji, koje ima računalnu službu koja omogućuje korištenje znanstvenih i obrazovnih aplikacija.
Tirant 2 je valencijsko čvorište španjolske superračunalne mreže i njime upravlja Sveučilište u Valenciji.
Ima potrebnu infrastrukturu za smještaj velikih poslužitelja i specijalizirane ljudske resurse za upravljanje tim poslužiteljima.
Virtualno suradničko radno okruženje bit će smješteno na Sveučilištu u Valenciji i služit će se sinergijama sa zajedničkim objektom LifeWatch ERIC-a u Španjolskoj pri razvoju alata potrebnih za postizanje zajedničkih ciljeva obaju istraživačkih infrastruktura.